仙華重午
作者：張森
朝代：宋

paragraphs: 空山值端午，采蒲南澗濱。
蒲生裹白石，澗水清粼粼。
蟠根寸九節，服食能通真。
采之不盈掬，土潔含芳辛。
行行登絕境，有花如車輪。
奇哉世莫識，持扣山中人。
山人耳垂肩，羽佩青衣巾。
乘飈控玄鶴，汎景下蒼岷。
我行意其仙，再拜詢所因。
仙人攬花笑，見爾還千春。
語我勿復道，倏去無留塵。
歸來有餘歎，三嚥華池津。